Z Christchurch simmer do grad üse Campervan go abhole ond si do meh oder weniger diräkt zo de Couchsurfing-Family gfahre. Mer si do ergendwo chli näbetosse anes Landhuus häregfahre, metere wonderschöne Uffahrt vo de Stross här. Wommer acho si, hei üs öppe 4 Hönd begrüesst ond de esch e  jonge Typ us em Huus cho. Är het sech aus Josh vorgstöut ond üs gseit, mer söuge i "sis" Huus inecho, d Hosts sige ned do. De Josh ond d Carmen us Kanada si di andere zwe Couchies gse, wo ou det öbernachtet hei. Esch komisch gse, ergendwohe zgo ond dä wo dech inelod, esch ou nor aus Gast det. Mer hei üs do chli ustuuscht ond hei si vorallem chli usquetscht, wie das Couchsurfe so louft. Ergendwenn si do d Hosts hei cho. D Robyn ond de John si es Päärli i de 50ger, wo 4 erwachsni Chend hei ond ez e huufe Platz  (ond chli Ziit) hei, Lüüt be sech z beherbärge. Loschtig esch, dass si Couch Surfers beherberge ond mängisch sogar gliichziitig die Zemmer aus B & B vermiete. Das ﻿esch ou de Grond gse, wiso de "Standard" vo de Zemmer soooo höch esch. Mer hei do wörklech es super Doppuzemmer gha, för üs elei. Grächnet hömmer demet, das mer ergendwo ufere Matraze im Schlofsack pfuuse.